ย.ห.ไม่มีเลือกตั้งขี่พายุ ทะลุฟ้า
“เผด็จการ มักเป็นที่ตลกขบขันเสมอ!”
29 ก.ค. 2559

ชาญชัย สงวนวงศ์
 
“เผด็จการ มักเป็นที่ตลกขบขันเสมอ!”
คำๆ นี้ ชาร์ลี แชปลินเป็นคนพูดครับ ม.ร.ว.คึกฤทธิ์ ปราโมช ก็ใช้แนวทางขบขัน ต่อสู้เผด็จการมาตั้งแต่จอมพล ป.-สฤษดิ์-ถนอม-ประภาส-ธานินทร์ ยันเปรม
ใครจะไปนึกครับว่า เจ้าหน้าที่รัฐ ออกหามือมืดทำลายบัญชีรายชื่อผู้มีสิทธิออกเสียงเลือกตั้งกันให้จ้าละหวั่น แต่สุดท้ายกลายเป็นเด็กหญิง 8 ขวบนี่เอง เป็นตัวการทำลายด้วยความซุกซน
“เจ้าจ๋อ” นี่ก็อีกราย ทำให้เจ้าหน้าที่รัฐกลายเป็นตัวตลกไปเลย เด็กดาวน์ ซินโดรมบ้าง ขี้เมาบ้าง หนุ่มเอาปึกรายชื่อไปเผาไฟไล่ยุงขณะรอรับแฟนบ้าง กระทั่ง ”สุนัข” ก็ไม่วายกลุ้มรุมทำลายบัญชีชื่อผู้ลงประชามติ
คำสั่งแบนกาแฟ“กาโน” นี่ก็อย่างฮาเลยล่ะ
ลิงก็ดี หมาก็ดี คงไม่รับคำสั่งมนุษย์ผู้ใดมาก่อกวนประชามติมั๊ง และก็คงไม่มีใครจะบ้าจี้ไปตามล่า
แต่ “คนล่าคน” นี่สิ ไม่แน่!
“เส้นแบ่ง” ระหว่าง “การเห็นต่าง” กับ “การบิดเบือน” อยู่ตรงไหน ถ้า ”เห็นต่าง” กลายเป็น ”บิดเบือน” ไปหมด ก็คงต้องจับคนเข้าคุกเป็นเบือ
บอกให้คนมาลงประชามติ แต่สั่งห้ามไม่ให้คนออกมาชี้นำว่าจะ ”รับ” หรือ ”ไม่รับ” อันนี้มันก็ประหลาดแท้
ยิ่งในทางปฏิบัติ ปล่อยให้คนออกมาเผยแพร่ข้อดีรัฐธรรมนูญปาวๆ กระทั่งชี้นำให้ ”รับ” รัฐธรรมนูญ กลับไม่โดนอะไรเลยแต่ทีพวกวิจารณ์รัฐธรรมนูญหรือประกาศ ”ไม่รับ” หากไม่โดนคุก ก็ต้องโดนคาดโทษตักเตือน
จึงเป็นเรื่องยิ่งแปลกประหลาดเข้าไปใหญ่
“ประชามติ” อะไร พูดได้แต่ข้อดี ส่วนข้อเสีย ห้ามพูด ขนาดนี้แล้ว ผู้คนจำนวนไม่น้อย ก็ยังหวั่นเกรงว่า ประชามติจะไม่ผ่าน
นักวิเคราะห์ตลาดหุ้นส่วนใหญ่ มองว่าหากประชามติไม่ผ่าน การเลือกตั้งจะล่าช้าออกไป ซึ่งไม่เป็นผลดีต่อตลาด
แต่ผมว่า ยังไงปี 60 ก็ต้องมีเลือกตั้ง
วันเวลา อาจจะแก่อ่อนกว่ากันนิดหน่อย แต่ยังไงก็เป็นไปตามโรดแม็พ คือปีหน้า เผลอๆ อาจจะเร็วกว่าด้วยซ้ำ เพราะถ้าไม่ผ่านขึ้นมา รัฐบาลคงอยู่ได้ไม่สบายนัก
มันจะอยู่สบายได้อย่างไร ในเมื่อความต้องการปฏิรูปการเมืองของคสช. ถูกประชาชนปฏิเสธ
แรงกดดันทางการเมืองในประเทศ จะมีน้ำหนักมากยิ่งขึ้น นอกจากนั้น ยังมีแรงกดดันที่สำคัญจากภายนอกประเทศเข้ามาอีก
รัฐบาลคงจะนั่งอู้ ลากยาวไปวันๆ ไม่ได้
ตามรัฐธรรมนูญชั่วคราว ก็มีตัวบทกฎหมายกำหนดไว้ชัดเจนแล้วนี่ครับว่า หากร่างรัฐธรรมนูญไม่ผ่าน รัฐบาลก็สามารถจะหยิบรัฐธรรมนูญฉบับใดฉบับหนึ่งมาแต่เติมเสริมแต่ง แล้วประกาศใช้ได้เลย
ยิ่งถ้าจะเอาตามคำแนะนำของหัวหน้าพรรคประชาธิปัตย์ คือ เลือกรัฐธรรมนูญปี 50 ขึ้นมาประกาศใช้ ก็ยิ่งสะดวกรวดเร็ว กฎหมายลูกต่างๆ ตามรัฐธรรมนูญ ก็มีอยู่พร้อมสรรพแล้ว
ไม่ต้องไปเสียเวลาร่างใหม่ ซึ่งคาดว่าอย่างน้อยจะใช้เวลากว่า 6 เดือนขึ้นไป
นี่ดีกว่าร่างรัฐธรรมนูญผ่านประชามติ ซึ่งต้องใช้เวลาไปยกร่าง พ.ร.บ.ตามรัฐธรรมนูญอีกตั้งหลายฉบับ
ฉะนั้น ย.ห.อย่าห่วงเลยครับ หากรัฐธรรมนูญไม่ผ่าน ก็ยิ่งจะได้เลือกตั้งเร็วกว่าเดิมเสียอีก (หากฉลาดเลือก)